pythainlp/thaigov-v2-corpus-22032023 huggingface dataset:
วันอังคารที่ 28 กุมภาพันธ์ 2566
28/02/2566
โครงการค้ำประกันสินเชื่อ Portfolio Guarantee Scheme ระยะที่ 10 และการปรับปรุงหลักเกณฑ์การดำเนินโครงการสินเชื่อผู้มีอาชีพอิสระ
ครม.มีมติเห็นชอบ 1) มาตรการให้ความช่วยเหลือผู้ประกอบการ SMEs ผ่านโครงการ PGS ระยะที่ 10 ของ บสย. และ 2) การทบทวนมติ ครม.เพื่อปรับปรุงหลักเกณฑ์การดำเนินโครงการสินเชื่อผู้มีอาชีพอิสระ
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า เมื่อวันที่ 28 กุมภาพันธ์ 2566 คณะรัฐมนตรีได้มีมติเห็นชอบ 1) มาตรการให้ความช่วยเหลือผู้ประกอบการ SMEs ผ่านโครงการค้ำประกันสินเชื่อ Portfolio Guarantee Scheme ระยะที่ 10 (โครงการ PGS ระยะที่ 10) ของบรรษัทประกันสินเชื่ออุตสาหกรรมขนาดย่อม (บสย.) และ 2) การทบทวนมติคณะรัฐมนตรีเพื่อปรับปรุงหลักเกณฑ์การดำเนินโครงการสินเชื่อเพื่อเป็นค่าใช้จ่ายสำหรับผู้มีอาชีพอิสระที่ได้รับผลกระทบจากไวรัสโคโรนา (COVID-19) (โครงการสินเชื่อผู้มีอาชีพอิสระ) ของธนาคารออมสินและธนาคารเพื่อการเกษตรและสหกรณ์การเกษตร โดยมีรายละเอียด ดังนี้
1) โครงการ PGS ระยะที่ 10 วงเงินค้ำประกัน 50,000 ล้านบาท โดย บสย. ค้ำประกันสินเชื่อให้แก่ผู้ประกอบการวิสาหกิจขนาดกลางและขนาดย่อม (Small and Medium Enterprises : SMEs) วงเงินค้ำประกันต่อราย ไม่เกิน 40 ล้านบาท ระยะเวลาค้ำประกันไม่เกิน 10 ปี โดย บสย. สามารถกำหนดเงื่อนไขและวงเงินค้ำประกันของโครงการย่อยภายใต้โครงการ PGS ระยะที่ 10 ได้ตามความเหมาะสม อัตราค่าธรรมเนียมการค้ำประกันสินเชื่อเฉลี่ยทั้งโครงการไม่เกินร้อยละ 1.75 ต่อปี และ บสย. จะจ่ายค่าประกันชดเชยตลอดโครงการเฉลี่ยทั้งโครงการไม่เกินร้อยละ 30 รับคำขอค้ำประกันสินเชื่อถึงวันที่ 27 กุมภาพันธ์ 2568 ทั้งนี้ คาดว่าจะสามารถช่วยให้ผู้ประกอบการ SMEs ได้รับสินเชื่อเพิ่มขึ้นไม่ต่ำกว่า 76,000 ราย ก่อให้เกิดสินเชื่อในระบบสถาบันการเงินที่เพิ่มขึ้นไม่ต่ำกว่า 60,000 ล้านบาท
2) ขยายเวลาชำระเงินกู้โครงการสินเชื่อผู้มีอาชีพอิสระเพิ่มอีก 2 ปี จากเดิมไม่เกิน 3 ปี เป็นไม่เกิน 5 ปี เพื่อช่วยเหลือลูกหนี้ที่ประสบปัญหาสภาพคล่องทางการเงินและมีรายได้ไม่เพียงพอที่จะชำระหนี้ได้ตามกำหนด ส่งผลต่อประวัติการชำระหนี้ในระบบเครดิตบูโร ทำให้ขาดโอกาสในการเข้าถึงแหล่งเงินทุนในระบบสถาบันการเงิน
รัฐมนตรีว่าการกระทรวงการคลัง กล่าวเพิ่มเติมว่า กระทรวงการคลังได้ให้ความสำคัญกับการดูแลผู้ประกอบการและประชาชนอย่างต่อเนื่อง ทั่วถึง และเพียงพอ โดยติดตามผลการดำเนินมาตรการอยู่เป็นระยะ รวมถึงพิจารณาข้อจำกัดและปัญหาอุปสรรคของการดำเนินมาตรการ รวมทั้งปรับปรุงและออกมาตรการที่เหมาะสมกับสถานการณ์เพื่อดูแลประชาชนและผู้ประกอบการที่ได้รับผลกระทบอย่างทันท่วงทีต่อไป
สอบถามข้อมูลเพิ่มเติม
o บรรษัทประกันสินเชื่ออุตสาหกรรมขนาดย่อม โทร. 02 890 9999
o ธนาคารออมสิน โทร. 02 299 8000 หรือสายด่วน 1115
o ธนาคารเพื่อการเกษตรและสหกรณ์การเกษตร โทร. 02 555 0555
วันเสาร์ที่ 25 กุมภาพันธ์ 2566
25/02/2566
โฆษกรัฐบาล เผย TasteAtlas จัดอันดับ “ชาไทยเย็น” ติด 1 ใน 10 เครื่องดื่มไม่มีแอลกอฮอล์ที่ได้รับคะแนนดีที่สุดในโลก ประจำปี 2023
(10 Best Rated Non-Alcoholic Beverages in the World)
วันนี้ (25 กุมภาพันธ์ 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่ได้ทราบว่า TasteAtlas ซึ่งเป็นเว็บไซต์ที่รวบรวมบทความและข้อมูลอาหารยอดนิยมทั่วโลกได้จัด 10 อันดับเครื่องดื่มไม่มีแอลกอฮอล์ที่ดีที่สุดในโลก ประจำปี 2023 (10 Best Rated Non-Alcoholic Beverages in the World) (https://www.tasteatlas.com/best-rated-non-alcoholic-beverages-in-the-world#!#modal) โดย “ชาไทยเย็น” ได้รับการจัดอันดับอยู่ในอันดับที่ 7 ของโลกสะท้อนเอกลักษณ์และวัฒนธรรมอาหารของไทยที่โดดเด่น ได้รับการยอมรับอย่างต่อเนื่อง ซึ่งในปี 2018 ชาเย็นไทย ก็ได้รับการจัดอันดับที่ 27 ใน 50 เครื่องดื่มที่อร่อยที่สุดในโลก (World’s 50 most delicious drinks) จากเว็บไซต์ CNN Travel เช่นเดียวกัน (https://edition.cnn.com/travel/article/most-delicious-drinks-world/index.html)
โฆษกประจำสำนักนายกรัฐมนตรีกล่าวว่า ผลการจัดอันดับดังกล่าวได้ให้รายละเอียดว่า ชาไทยเย็น ได้รับคะแนนโหวต 4.7 คะแนน จากคะแนนเต็ม 5 คะแนน โดยถือเป็นเครื่องดื่มที่ผสมผสานเข้ากันได้ดีระหว่างชาดำเข้มข้น นมข้นหวาน/จืด น้ำตาล และสมุนไพรเครื่องเทศต่าง ๆ ซึ่งเสิร์ฟพร้อมน้ำแข็ง โดยปัจจุบันจะพบชาไทยเย็นได้ ทั้งใน Street Food และร้านอาหารทั่วไป
ทั้งนี้ การจัดอันดับเครื่องดื่มไม่มีแอลกอฮอล์ที่ได้รับคะแนนสูงสุด 10 อันดับแรก ได้แก่ 1. Hong Kong-Style Milk Tea จากฮ่องกง 2. Aguas Frescas จากเม็กซิโก 3. Chai masala จากอินเดีย 4. Maghrebi Mint Tea จากเมืองอัลมัฆริบ (Maghreb) และโมร็อกโก 5. Horchata จากเม็กซิโก 6. Salep จากตุรกี 7. ชาไทยเย็น จากไทย 8. El submarino จากอาร์เจนตินา 9. Ristretto จากอิตาลี และ 10. Darjeeling จากอินเดีย
“นายกรัฐมนตรีเน้นย้ำถึงการส่งเสริม Soft power ประเภทต่าง ๆ ซึ่งมั่นใจว่าไทยไม่แพ้ชาติใดในโลก ซึ่งเอกลักษณ์ของอาหารไทยถือเป็นอีกหนึ่งปัจจัยสำคัญที่ช่วยเพิ่มมูลค่าทางเศรษฐกิจ รวมทั้งเป็นการตอกย้ำเป้าหมายของไทยในการขับเคลื่อนนโยบายครัวไทย สู่ครัวโลก ชูจุดเด่นด้านอาหารของไทยที่มีความหลากหลาย รสชาติอร่อย ซึ่งเป็นสิ่งนานาชาติให้การชื่นชมและยอมรับมาอย่างต่อเนื่อง ขณะเดียวกันยังสามารถต่อยอดไปสู่การส่งเสริมวัฒนธรรมและการท่องเที่ยวเชิงอาหาร (Gastronomy Tourism) ดึงดูดนักท่องเที่ยวเพื่อส่งเสริมการบริโภคได้เพิ่มเติมในอนาคต” นายอนุชาฯ กล่าว
วันอาทิตย์ที่ 26 กุมภาพันธ์ 2566
26/02/2566
​โฆษกรัฐบาลเผย นายกฯ สั่งเร่งผลักดันและส่งเสริม E-Commerce  ให้ช่วยขับเคลื่อนการเจริญเติบโตทางเศรษฐกิจของประเทศ
รับทราบแนวโน้มธุรกิจขนส่งพัสดุในปี 2566 ที่ธุรกิจเติบโตกว่า 18 % มูลค่า 1.15 แสนล้านบาท
วันนี้ (26 กุมภาพันธ์ 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมสนับสนุน ธุรกิจ E-Commerce เพื่อเป็นแรงหนุน เพิ่มโอกาสเพื่อการเติบโตของเศรษฐกิจของประเทศ หลังรับทราบรายงานการประเมินธุรกิจขนส่งพัสดุในปี 2566 มีแนวโน้มเติบโตดีต่อเนื่องที่ 18% ด้วยมูลค่า 1.15 แสนล้านบาท
โฆษกประจำสำนักนายกรัฐมนตรี กล่าวว่า จากการวิเคราะห์ของ ttb analytics ธุรกิจขนส่งพัสดุ เป็นธุรกิจที่เติบโตอย่างรวดเร็วในช่วง 5 ปีที่ผ่านมา โดยในปี 2561-2562 ธุรกิจขนส่งพัสดุมีมูลค่าในตลาดราว 4.6 หมื่นล้านบาท เติบโตเฉลี่ย 15% ต่อปี จากการขยายตัวของตลาด E-Commerce ด้านการค้าปลีกและค้าส่งที่เติบโตกว่า 90% ประกอบกับปัจจัยด้านเทคโนโลยีที่เข้ามามีบทบาทในชีวิตประจำวันส่งผลต่อพฤติกรรมของผู้บริโภค และแรงสนับสนุนจากภาครัฐในการเสริมทักษะความรู้ และงบประมาณ นอกจากนี้ที่ในช่วงสถานการณ์โควิด-19 ช่วงปี 2563-2564 การซื้อขายสินค้าออนไลน์มีเพิ่มมากขึ้น ส่งผลให้ธุรกิจขนส่งพัสดุเติบโตกว่า 30% โดยมีมูลค่าตลาดอยู่ที่ 7 หมื่นล้านบาทต่อปี
โฆษกประจำสำนักนายกรัฐมนตรี กล่าวเพิ่มเติมว่า สำหรับในปี 2565 หลังจากสถานการณ์การแพร่ระบาดของโรคโควิด-19 เริ่มคลี่คลาย กิจกรรมทางเศรษฐกิจฟื้นตัวต่อเนื่อง และธุรกิจขนส่งพัสดุยังคงเติบโตดี มีมูลค่าในตลาดราว 9.6 หมื่นล้านบาท จากความชื่นชอบและคุ้นชินกับการซื้อสินค้าผ่านช่องทางออนไลน์ โดย ttb analytics คาดว่า ในปี 2566 ธุรกิจขนส่งพัสดุจะมีมูลค่าถึง 1.15 แสนล้านบาท เติบโต 18% ตามการเติบโตของตลาด E-Commerce ที่เติบโตราว 11% ทำให้เกิดช่องทางใหม่ๆ สำหรับการซื้อขายสินค้า เช่น Live Commerce ผ่านสื่อออนไลน์
“นายกรัฐมนตรีประเมินสถานการณ์ทางเศรษฐกิจอย่างต่อเนื่อง และรับทราบรายงานตัวเลขชี้วัดฯ ในช่วง 5ปีที่ผ่านมา ตลอดจนแนวโน้มของธุรกิจในปี 2566 ซึ่งนายกรัฐมนตรีได้สั่งการหน่วยงานที่เกี่ยวข้องให้สนับสนุนกิจกรรมทางเศรษฐกิจที่ตอบสนองพฤติกรรมของผู้บริโภคที่เปลี่ยนแปลงตามความต้องการของประชาชน เพื่อกระตุ้นการฟื้นตัวด้านเศรษฐกิจในประเทศ โดยในส่วนของตลาด E-Commerce นั้น เป็นส่วนหนึ่งที่รัฐบาลให้ความสำคัญ และสนับสนุน ทั้งนี้ นายกรัฐมนตรีเน้นย้ำว่า การประเมินการเติบโตของตลาดให้เท่าทันพฤติกรรมของผู้บริโภคเป็นเรื่องสำคัญ ธุรกิจที่มีการปรับตัวตามกระแสนิยม สรรหาโอกาส และช่องทางใหม่ๆ อยู่เสมอ จะเป็นผู้ได้เปรียบในการดำเนินธุรกิจ” นายอนุชาฯ กล่าว
วันพุธที่ 1 มีนาคม 2566
01/03/2566
โฆษกรัฐบาลเผย นายกฯ ปลื้ม โครงการ “เราเที่ยวด้วยกัน” ประชาชนสนใจต่อเนื่อง ย้ำผู้สนใจลงทะเบียนได้ถึง 2 มี.ค. 2566 ผู้เคยลงทะเบียนแล้วไม่ต้องลงใหม่
โฆษกรัฐบาลเผย นายกฯ ปลื้ม โครงการ “เราเที่ยวด้วยกัน” ประชาชนสนใจต่อเนื่อง ย้ำผู้สนใจลงทะเบียนได้ถึง 2 มี.ค. 2566 ผู้เคยลงทะเบียนแล้วไม่ต้องลงใหม่
วันนี้ (1 มีนาคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่โครงการ “เราเที่ยวด้วยกัน” ได้รับการตอบรับอย่างล้นหลาม ตั้งแต่เฟสแรก จนถึง เฟสที่ 5 ซึ่งได้เปิดให้ผู้ประกอบการรายใหม่แจ้งความประสงค์ลงทะเบียน เข้ามาตั้งแต่วันที่ 8 - 15 กุมภาพันธ์ 2566 ที่ผ่านมา และประชาชนทั่วไปที่สนใจเข้าร่วมโครงการนี้ สามารถลงทะเบียนได้ถึง 2 มีนาคม 2566
โฆษกประจำสำนักนายกรัฐมนตรี กล่าวว่า สำหรับคุณสมบัติและเงื่อนไขในการลงทะเบียนใช้สิทธิ สำหรับบุคคลทั่วไปมีดังนี้ เป็นบุคคลสัญชาติไทย อายุ18ปีขึ้นไป มีบัตรประชาชน และต้องลงทะเบียนที่เว็บไซต์ของโครงการ www.เราเที่ยวด้วยกัน.com โดยกรอกข้อมูลส่วนตัว ในส่วนของเบอร์โทรศัพท์ ต้องเป็นเบอร์เดียวกันกับที่ใช้บนแอปพลิเคชัน เป๋าตัง โดยจะได้รับการแจ้งผลการลงทะเบียนทาง SMS ภายใน 3 วัน
สำหรับผู้ที่เคยลงทะเบียนเข้าร่วมโครงการ และเคยใช้สิทธิในเฟสที่ 1 - 4 ไม่ต้องลงทะเบียนใหม่ แต่ให้กดรับสิทธิและยอมรับเงื่อนไขในวันที่ 7 มีนาคม 2566 ซึ่งจะได้รับสิทธิของ โครงการ เราเที่ยวด้วยกัน ในเฟส 5 จำนวน 5 สิทธิ โดยสิทธิประโยชน์ของโครงการในครั้งนี้ รัฐบาลสนับสนุนค่าโรงแรม 40% ของราคาที่พักต่อห้องต่อคืน ไม่เกิน 3,000 บาทต่อห้องต่อคืน จำกัดสิทธิคนละไม่เกิน 5 ห้อง หรือ 5 คืน สามารถใช้สิทธิได้ทุกจังหวัดทั่วประเทศ นอกจากนี้ รัฐบาลสนับสนุนคูปองอาหาร/ท่องเที่ยวมูลค่า 600 บาทต่อห้องต่อคืน ให้กับประชาชนเมื่อ check-in ที่โรงแรม จะได้รับคูปองอาหารหรือท่องเที่ยววันละ 1 ครั้ง ซึ่งคูปองอาหาร หรือท่องเที่ยวสามารถใช้ได้ที่ร้านอาหารและสถานที่ท่องเที่ยวที่ร่วมโครงการ โดยประชาชนชำระ 60% และรัฐบาลสนับสนุนอีก 40% ผ่านการตัดเงินจากคูปอง ซึ่งโครงการ เราเที่ยวด้วยกัน เฟส 5 นี้ มีทั้งหมด 560,000 สิทธิ โดยเมื่อลงทะเบียนแล้ว สามารถใช้สิทธิได้ตั้งแต่ วันที่ 7 มีนาคม ถึง 26 เมษายน 2566
ซึ่งจากข้อมูลของการท่องเที่ยวแห่งประเทศไทย (ททท.) ในวันแรก (ณ วันที่ 27 กุมภาพันธ์ เวลา 16.00 น.) พบว่า มีประชาชนลงทะเบียนรับสิทธิร่วมโครงการเราเที่ยวด้วยกัน เฟส 5 ผ่านเว็บไซต์แล้วจำนวน 35,242 คน ลงทะเบียนสำเร็จ 33,587 คน ในจำนวนนี้มีใช้งานแอพพลิเคชั่นเป๋าตังแล้ว 31,230 คน และหากรวมกับผู้ที่เคยลงทะเบียนใช้สิทธิ์โครงการใน 4 เฟสที่ผ่านมาทำให้มีการลงทะเบียนในฐานข้อมูลแล้วเกือบ 10 ล้านคน โดยคาดว่าเฟส 5 จะสามารถสร้างรายได้ท่องเที่ยวหมุนเวียนได้กว่า 12,539 ล้านบาท
“นายกรัฐมนตรียินดีที่ประชาชนตอบรับโครงการของรัฐบาลอย่างต่อเนื่อง โดยโครงการเราเที่ยวด้วยกันครั้งที่ผ่านมา การดำเนินนโยบายประสบผลสำเร็จ ได้รับเสียงตอบรับที่ดี ช่วยกระตุ้นการท่องเที่ยวภายในประเทศ ส่งเสริมให้เกิดกิจกรรมทางด้านการท่องเที่ยวรูปแบบใหม่ๆ เพิ่มรายได้ให้ผู้ประกอบการด้านการท่องเที่ยว อีกทั้งยังส่งเสริมให้ ประชาชนคนไทยเที่ยวในประเทศมากขึ้น เพิ่มเงินหมุนเวียนในระบบเศรษฐกิจ” นายอนุชาฯ กล่าว
วันอังคารที่ 28 กุมภาพันธ์ 2566
28/02/2566
ครม.อนุมัติให้กรมปศุสัตว์ใช้งบกองทุนสงเคราะห์เกษตรกร 1.56 พันล้าน เดินหน้าโครงการโคบาลชายแดนใต้ ระยะต้นน้ำ จ่ายคืน 7 ปี ปลอดดอกเบี้ย
ครม.อนุมัติให้กรมปศุสัตว์ใช้งบกองทุนสงเคราะห์เกษตรกร 1.56 พันล้าน เดินหน้าโครงการโคบาลชายแดนใต้ ระยะต้นน้ำ จ่ายคืน 7 ปี ปลอดดอกเบี้ย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 28 กุมภาพันธ์ 2566 ว่า ครม.อนุมัติจัดสรรเงินจากกองทุนสงเคราะห์เกษตรกรให้กรมปศุสัตว์ยืมเพื่อใช้ดำเนินโครงการโคบาลชายแดนใต้ วงเงิน 1,566.20 ล้านบาท ตามที่กระทรวงเกษตรและสหกรณ์เสนอ โดยกำหนดชำระคืนภายใน 7 ปี ในอัตราดอกเบี้ยร้อยละ 0 มีระยะเวลาโครงการ พ.ศ.2565 - 2572 โครงการโคบาลชายแดนใต้ของกรมปศุสัตว์นี้ เป็นหนึ่งในกิจกรรมของโครงการเมืองปศุสัตว์ภายใต้กรอบระเบียงเศรษฐกิจฮาลาลจังหวัดชายแดนภาคใต้ มีวัตถุประสงค์เพื่อส่งเสริมให้เกษตรกรเข้าถึง แหล่งเงินทุนในการประกอบอาชีพ เพิ่มประสิทธิภาพการเลี้ยงโคของเกษตรกรสู่มาตรฐานฟาร์มเลี้ยงสัตว์ GFM/GAP และเพิ่มปริมาณโคพร้อมทั้งปรับปรุงสายพันธุ์ให้เหมาะสมกับความต้องการของตลาด โดยการดำเนินงานแบ่งเป็น 3 ระดับ คือ 1.ระดับต้นน้ำ ส่งเสริมอาชีพเลี้ยงโคเนื้อให้กลุ่มวิสาหกิจโคไทยในหมู่บ้าน จำนวน 1,000 กลุ่ม ในพื้นที่ 5 จังหวัดชายแดนภาคใต้ (ปัตตานี ยะลา นราธิวาส สตูล และสงขลา) 2.ระดับกลางน้ำ จัดตั้งศูนย์ผลิตอาหารสัตว์ (Feed Center) 3. ระดับปลายน้ำ ส่งเสริมร้านตัดแต่ง แปรรูปและจำหน่ายผลิตภัณฑ์เนื้อโค (Butcher Shop) จำนวน 5 แห่ง ใน 5 จังหวัดชายแดนใต้
นางสาวรัชดา กล่าวว่า การใช้งบจากกองทุนสงเคราะห์เกษตรกร วงเงิน 1,566.20 ล้านบาทในครั้งนี้ เพื่อดำเนินโครงการโคบาลชายแดนใต้ ในส่วนระดับต้นน้ำ ซึ่งเป็นการส่งเสริมอาชีพเลี้ยงโคเนื้อให้กลุ่มวิสาหกิจโคไทย จำนวน 1,000 กลุ่ม ในพื้นที่ 5 จังหวัดชายแดนภาคใต้ (ปัตตานี ยะลา นราธิวาส สตูล และสงขลา) โดยให้แต่ละกลุ่มวิสาหกิจโคไทยจัดทำคอกกลางในหมู่บ้านแห่งละ 1 คอก สำหรับเลี้ยงแม่โคพื้นเมืองกลุ่มละ 50 ตัว เพื่อผลิตโคลูกผสมไทยทาจิ และปลูกพืชอาหารสัตว์ (หญ้าสยาม หญ้าแพงโกล่า หญ้าซิกแนล หญ้าเนเปียร์ และข้าวโพด) จำนวน 20 ไร่ โดยแบ่งการดำเนินงานออกเป็น 3 ระยะ ดังนี้ 1)ระยะนำร่อง เกษตรกร 60 กลุ่ม แม่โคพื้นเมือง 3,000 ตัว 2)ระยะที่ 2 เกษตรกร 440 กลุ่ม แม่โคพื้นเมือง 22,000 ตัว 3)ระยะที่ 3 เกษตรกร 500 กลุ่ม แม่โคพื้นเมือง 25,000 ตัว
สำหรับแผนชำระเงินคืนภายใน 7 ปี กรมปศุสัตว์จะนำเงินกู้ที่ได้รับคืนจากกลุ่มวิสาหกิจโคไทยที่เข้าร่วมโครงการ ส่งคืนกองทุนสงเคราะห์เกษตรกร โดยเกษตรกรจะต้องคืนเงินต้นให้กรมปศุสัตว์ร้อยละ 25 เป็นจำนวน 4 งวด คือ ทุกสิ้นปีที่ 4 ปีที่ 5 ปีที่ 6 และปีที่ 7 ส่วนที่มาของรายได้กลุ่มวิสาหกิจโคไทย เช่น การขายลูกโคตั้งแต่ปีที่ 2-7 ปีละ 600,000 บาท ขายแม่โคปลดระวางในปีที่ 8 จำนวน 800,000 บาท ขายมูลโคของแม่โคและลูกโคทั้ง 8 ปี ปีละ 86,400 บาท และขายพืชอาหารสัตว์ ปีละ 304,500บาท
“รัฐบาลโดยกระทรวงเกษตรและสหกรณ์ มุ่งพัฒนาคุณภาพชีวิตความเป็นอยู่ของพี่น้องประชาชนในพื้นที่จังหวัดชายแดนภาคใต้ ภายใต้การมีส่วนร่วมและศักยภาพของท้องถิ่น การส่งเสริมการเลี้ยงโคเป็นหนึ่งในมาตรการภายใต้ยุทธศาสตร์ความมั่นคงทางอาหาร ที่ส่งเสริมให้เกษตรกรเข้าถึงแหล่งเงินทุนในการประกอบอาชีพ เพิ่มประสิทธิภาพการเลี้ยงโคของเกษตรกรสู่มาตรฐานฟาร์มเลี้ยงสัตว์ GFM/GAP เพิ่มปริมาณโคในจังหวัดชายแดนภาคใต้ ปรับปรุงสายพันธุ์โคเนื้อคุณภาพดีที่เป็นความต้องการของตลาดทั้งในประเทศและตลาดฮาลาลโลกอีกด้วย” นางสาวรัชดา กล่าว
วันอังคารที่ 28 กุมภาพันธ์ 2566
28/02/2566
ครม.มีมติเห็นชอบแก้ไขเพิ่มเติมอัตราค่าใช้จ่ายทุนการศึกษาปริญญาโททางการสอนในต่างประเทศ โครงการผลิตครูเพื่อพัฒนาท้องถิ่น พ.ศ.59-72 ให้สอดคล้องกับค่าครองชีพของแต่ละประเทศ
ครม.มีมติเห็นชอบแก้ไขเพิ่มเติมอัตราค่าใช้จ่ายทุนการศึกษาปริญญาโททางการสอนในต่างประเทศ โครงการผลิตครูเพื่อพัฒนาท้องถิ่น พ.ศ.59-72 ให้สอดคล้องกับค่าครองชีพของแต่ละประเทศ
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) วันที่ 28 กุมภาพันธ์ 2566 ว่า ที่ประชุมครม. มีมติเห็นชอบทบทวน มติ ครม. เมื่อวันที่ 29 มี.ค. 59 เรื่องโครงการผลิตครูเพื่อพัฒนาท้องถิ่น (พ.ศ. 2559-2572) ในประเด็นอัตราค่าใช้จ่ายทุนการศึกษาระดับปริญญาโทในต่างประเทศ ตามที่กระทรวงการอุดมศึกษา วิทยาศาสตร์ วิจัย และนวัตกรรมเสนอ เพื่อให้นักศึกษาทุนโครงการฯ มีค่าใช้จ่ายที่เหมาะสมในการศึกษาต่อ ในต่างประเทศ สอดคล้องกับค่าครองชีพของแต่ละประเทศ
น.ส.ทิพานัน กล่าวว่า โครงการดังกล่าว เดิมได้กำหนดอัตราค่าใช้จ่ายเป็นทุนการศึกษาปริญญาโททางการสอนในต่างประเทศ อัตรา 1,547,500 บาท/คน/ปี แต่ขอให้แก้ไขเพิ่มเติมให้อัตราค่าใช้จ่ายเป็นทุนการศึกษาดังกล่าวให้เป็นไปตามอัตราค่าใช้จ่ายนักเรียนทุนรัฐบาลที่สำนักงานคณะกรรมการข้าราชการพลเรือน (ก.พ.) กำหนด โดยเป็นอัตราที่ไม่เกินกรอบวงเงินเดิมของโครงการฯ ที่ได้รับอนุมัติจาก ครม. เมื่อวันที่ 29 มี.ค. 59
อัตราค่าใช้จ่ายเป็นทุนการศึกษาปริญญาโททางการสอนในต่างประเทศ กำหนด ดังนี้
1. สำหรับการศึกษาในประเทศสหรัฐอเมริกา รุ่นบรรจุปี พ.ศ.2559-2561 มีผู้รับทุนในแต่ละปี 4 คน อัตราค่าใช้จ่าย 2,702,470 บาท/คน/ปี
2. สำหรับการศึกษาในประเทศอังกฤษ รุ่นบรรจุปี พ.ศ.2559-2561 มีผู้รับทุนในแต่ละปี 15 คน อัตราค่าใช้จ่าย 2,163,740 บาท/คน/ปี
3. สำหรับการศึกษาในประเทศออสเตรเลีย รุ่นบรรจุปี พ.ศ.2559-2561 มีผู้รับทุนในแต่ละปี 4 คน อัตราค่าใช้จ่าย 1,795,550 บาท/คน/ปี
4. สำหรับการศึกษาในประเทศนิวซีแลนด์ รุ่นบรรจุปี พ.ศ.2559-2561 มีผู้รับทุนในแต่ละปี 1 คน อัตราค่าใช้จ่าย 1,357,080 บาท/คน/ปี
“รัฐบาล พล.อ. ประยุทธ์ จันทร์โอชา นายกรัฐมนตรีให้ความสำคัญในการพัฒนาคุณภาพการศึกษาของคนไทย ซึ่งการเพิ่มศักยภาพของบุคคลากรทางการศึกษาเป็นรากฐานที่สำคัญ ครม.จึงมีมติเห็นชอบโครงการนี้ในเมื่อวันที่ 29 มี.ค. 59 สำหรับตลอดระยะเวลาโครงการ 14 ปี โดยมีวัตถุประสงค์เพื่อผลิตครูระบบจำกัดรับ (ระบบปิด) ในสาขาและพื้นที่ที่ขาดแคลน โดยการคัดเลือกคนดี คนเก่ง เข้ามาศึกษาวิชาชีพครู เมื่อสำเร็จการศึกษาแล้วจะได้รับการบรรจุเข้ารับราชการครูและบุคลากรทางการศึกษาในภูมิลำเนาตนเอง และเมื่อทำงานครบ 3 ปี จะมีทุนการศึกษาต่อระดับปริญญาโททั้งในและต่างประเทศ จำนวนรุ่นละ 100 ทุน แบ่งเป็น ทุนการศึกษาต่อในประเทศ 50 ทุน และทุนการศึกษาต่อต่างประเทศ 50 ทุน” น.ส.ทิพานัน กล่าว
วันพุธที่ 1 มีนาคม 2566
28/02/2566
นายอำเภอเมืองแม่ฮ่องสอน ลุยขับเคลื่อนกิจกรรม “โครงการหนึ่งตำบล หนึ่งหมู่บ้านยั่งยืน Sustainable Village เฉลิมพระเกียรติฯ”
นายอำเภอเมืองแม่ฮ่องสอน ลุยขับเคลื่อนกิจกรรม “โครงการหนึ่งตำบล หนึ่งหมู่บ้านยั่งยืน Sustainable Village เฉลิมพระเกียรติฯ”
เมื่อวันที่ 27 ก.พ. 66 นายสังคม คัดเชียงแสน นายอำเภอเมืองแม่ฮ่องสอน เปิดเผยว่า เนื่องในโอกาสมหามงคลที่สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงเจริญพระชนมายุครบ 3 รอบ 36 พรรษาในวันที่ 8 มกราคม 2566 กระทรวงมหาดไทยได้รับพระราชทานพระอนุญาต ให้ดำเนินการขับเคลื่อนโครงการหมู่บ้านยั่งยืน (Sustainable Village) ตามแนวพระดำริ ซึ่งจังหวัดแม่ฮ่องสอน ภายใต้การนำของนายเชษฐา โมสิกรัตน์ ผู้ว่าราชการจังหวัดแม่ฮ่องสอน ได้น้อมนำแนวพระดำริดังกล่าว ซึ่งเป็นนโยบายของกระทรวงมหาดไทย มาขับเคลื่อนขยายผลในทุกอำเภอ เพื่อให้พี่น้องประชาชนในแต่ละตำบลหมู่บ้าน มีคุณภาพชีวิตที่ดีขึ้น ด้วยการน้อมนำหลักปรัชญาของเศรษฐกิจพอเพียง การพึ่งพาตนเอง การเสริมสร้างความมั่นคงด้านอาหาร ตลอดจนการดูแลรักษาสิ่งแวดล้อมให้คงอยู่คู่กับพื้นที่คู่กับโลกใบเดียวนี้ อันจะยังประโยชน์ไปสู่รุ่นลูกรุ่นหลานต่อไป
นายสังคม คัดเชียงแสน นายอำเภอเมืองแม่ฮ่องสอน กล่าวต่ออีกว่า อำเภอเมืองแม่ฮ่องสอนได้ดำเนินการขับเคลื่อนกิจกรรม "โครงการหนึ่งตำบล หนึ่งหมู่บ้านยั่งยืน (Sustainable Village) เฉลิมพระเกียรติสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เนื่องในวโรกาสที่พระองค์ท่านทรงเจริญ พระชนมายุครบ 3 รอบ 36 พรรษา" โดยมี นายอำเภอ พร้อมด้วยพัฒนาการอำเภอ ปลัดอำเภอ พัฒนากร กำนัน ผู้ใหญ่บ้าน ผู้บริหารองค์กรปกครองส่วนท้องถิ่น และพี่น้องประชาชนบ้านทบศอก จำนวน 87 ครัวเรือน ได้ร่วมกันดำเนินกิจกรรมต่าง ๆ ได้แก่ กิจกรรมที่ 1 "บ้านนี้มีรัก ปลูกผักกินเอง ทุกหลังคาเรือน” โดยมีการจัดให้มีการปลูกผักในครัวเรือนทุกครัวเรือนจำนวน 87 ครัวเรือน และติดตามตรวจเยี่ยมให้คำแนะนำให้ครัวเรือนใกล้เคียงกันปลูกผักต่างชนิดกันบ้าง เพื่อมาแลกเปลี่ยนกัน อันจะทำให้เกิดผลเป็นความรัก ความสามัคคี เอื้อเฝื้อเผื่อแผ่ต่อกันของพี่น้องประชาชนในชุมชน พร้อมกับทำกิจกรรมต่อเนื่องใน กิจกรรมที่ 2 "ทางนี้มีผล ผู้คนรักกัน" โดยได้มีการปลูกขนุน สายพันธุ์ทองประเสริฐ สองฝั่งถนนเข้าหมู่บ้านให้เป็นคลังอาหารของชุมชนในอนาคต โดยมีการปลูกขนุนจำนวน 100 ต้น ซึ่งทั้ง 2 กิจกรรมนี้เป็นการน้อมนำแนวพระราชดำริสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ด้านการสร้างความมั่นคงทางอาหาร กิจกรรมที่ 3 เป็นกิจกรรมจัดทำถังขยะเปียกลดโลกร้อน ทุกครัวเรือน เพื่อเป็นการรัษาสิ่งแวดล้อม และเป็นการปฏิบัติตามข้อตกลง (MOU) ที่ท่านผู้ว่าราชการจังหวัดได้ร่วมลงนามกับ UN ประจำประเทศไทย ภายใต้แนวคิด “76 จังหวัด 17 เป้าหมายการพัฒนา เพื่อประเทศที่ยั่งยืน” กิจกรรมที่ 4 กิจกรรม “หน้าบ้าน น่ามอง” โดยชักชวนจิตอาสาและประชาชนในพื้นที่ทำความสะอาดเส้นทาง เก็บกวาดขยะ และปรับภูมิทัศน์เส้นทางการคมนาคมในพื้นที่ และกิจกรรมที่ 5 การตรวจสุขภาพกองทุนต่าง ๆ ในชุมชน ได้แก่ กองทุนแม่ของแผ่นดิน/กองทุนหมู่บ้าน/กลุ่มออมทรัพย์เพื่อการผลิต/โครงการแก้ไขปัญหาความยากจน(กข.คจ)
นายสังคม คัดเชียงแสน นายอำเภอเมืองแม่ฮ่องสอน กล่าวในช่วงท้ายว่า การดำเนินกิจกรรมในครั้งนี้ ได้รับความร่วมมือจากส่วนราชการ หน่วยงานภาคี ผู้บริหาร อปท. ผู้นำชุมชน และพี่น้องประชาชนอย่างดียิ่ง จนประสบผลสำเร็จตามที่มุ่งหมาย และจะได้ติดตามสนับสนุนให้เกิดความต่อเนื่อง ขยายผลสู่ทุกครัวเรือน ทุกหมู่บ้าน ทุกตำบล ให้ครบถ้วนอย่างสมบูรณ์และมีคุณภาพอย่างยั่งยืน
วันพุธที่ 1 มีนาคม 2566
01/03/2566
ครม.เห็นชอบสนับสนุนงบโครงการ “สานใจไทย สู่ใจใต้” มูลนิธิรัฐบุรุษ พลเอกเปรมฯ ปีละ 12 ล้าน สร้างโอกาสเยาวชน 5 จังหวัดชายแดนใต้
ครม.เห็นชอบสนับสนุนงบโครงการ “สานใจไทย สู่ใจใต้” มูลนิธิรัฐบุรุษ พลเอกเปรมฯ ปีละ 12 ล้าน สร้างโอกาสเยาวชน 5 จังหวัดชายแดนใต้
วันนี้ (1 มีนาคม 2566) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) เมื่อวันที่ 28 กุมภาพันธ์ 2566 ว่า ครม.เห็นชอบหลักการการสนับสนุนการขับเคลื่อนโครงการ “สานใจไทย สู่ใจใต้” โดยสนับสนุนงบประมาณอุดหนุนให้กับมูลนิธิรัฐบุรุษ พลเอก เปรม ติณสูลานนท์ จำนวนปีละ 12 ล้านบาท เริ่มตั้งแต่ปีงบประมาณ พ.ศ.2567 เป็นต้นไป ตามที่ศูนย์อำนวยการบริหารจังหวัดชายแดนภาคใต้ (ศอ.บต.) เสนอ
มูลนิธิรัฐบุรุษ พลเอก เปรม ติณสูลานนท์ เป็นองค์กรไม่แสวงหากำไร มีภารกิจดำเนินกิจกรรมสาธารณะประโยชน์ ซึ่งได้ดำเนินโครงการ “สานใจไทย สู่ใจใต้” มาตั้งแต่ปี 2548 จนถึงปัจจุบัน มีวัตถุประสงค์เพื่อสร้างโอกาสและส่งเสริมให้เยาวชนในพื้นที่จังหวัดชายแดนภาคใต้ได้มีโอกาสเรียนรู้และเข้าใจในบริบทของสังคมไทย ตลอดจนเพิ่มพูนทักษะประสบการณ์ตรงในการเรียนรู้วิถีชีวิตความเป็นอยู่ในสังคมพหุวัฒนธรรม โดยมีกลุ่มเป้าหมาย เป็นเยาวชนที่มีอายุ 16 – 18 ปี ในพื้นที่ 5 จังหวัดชายแดนภาคใต้ คือ จังหวัดสงขลา สตูล ปัตตานี ยะลา และนราธิวาส ที่มีผลการเรียนในระดับ 3.00 ขึ้นไป กำลังศึกษาในสถานศึกษาของรัฐและเอกชนทั้งในระบบและนอกระบบ ครอบครัวยากจนหรือกำพร้า ขาดโอกาสทางการศึกษา ประสบเหตุการณ์ความไม่สงบในจังหวัดชายแดนภาคใต้ รวมจำนวน 640 คนต่อปี ซึ่งจะแบ่งออกเป็น 2 รุ่น รุ่นละ 320 คน
ส่วนการดำเนินโครงการนั้น จะนำกลุ่มเป้าหมายทั้ง 2 รุ่น ครูพี่เลี้ยง และคณะกรรมการดำเนินโครงการ เข้าร่วมการฝึกอบรมและพัฒนาการเรียนรู้ด้วยการร่วมใช้ชีวิตกับครอบครัวอุปถัมภ์ใน กทม. และจังหวัดใกล้เคียง รวมทั้ง ทัศนศึกษาและเข้าค่ายสิ่งแวดล้อม ประวัติศาสตร์ วิทยาศาสตร์ ระยะเวลารวม 30 วัน เพื่อให้เกิดการแลกเปลี่ยนเรียนรู้สภาพความเป็นอยู่ของชุมชนสังคมพหุวัฒนธรรม รวมถึงการเสริมสร้างทักษะการเรียนรู้ วิสัยทัศน์ ทัศนคติ และประสบการณ์ชีวิตที่ดี พร้อมทั้งจัดตั้ง “สมาคมเยาวชนสานใจไทย สู่ใจใต้” โดยขยายผลเป็นลักษณะเครือข่ายเด็กและเยาวชนรวมถึงประชาชนทั่วไป เพื่อร่วมกันทำกิจกรรมจิตอาสาทำความดีเพื่อแผ่นดิน โดยจะมีการติดตามประเมินผลการดำเนินงานเป็นประจำทุกปี
นางสาวรัชดา กล่าวว่า งบประมาณที่สนับสนุนโครงการสานใจไทย สู่ใจใต้ ปีละ 12 ล้านบาทนั้น นำไปใช้เป็นค่าใช้จ่ายสำหรับผู้เข้าร่วมโครงการตลอดระยะเวลาฝึกอบรม 30 วัน รวมทั้งสิ้น 720 คน แบ่งเป็น 1.เด็กและเยาวชนกลุ่มเป้าหมาย รวม 640 คน 2.ครูพี่เลี้ยง 40 คน และคณะกรรมการดำเนินโครงการ 40 คน คิดเป็นค่าใช้จ่ายเฉลี่ยต่อคน จำนวน 16,670 บาท ซึ่งมีค่าใช้จ่าย ได้แก่ ค่าอาหารเช้า กลางวัน และเย็น ค่าอาหารว่างและเครื่องดื่ม ค่าที่พัก ค่าเช่าเหมารถบัสปรับอากาศ และค่าเอกสารประกอบกิจกรรม
“โครงสานใจไทย สู่ใจใต้ จะเป็นประโยชน์อย่างยิ่งในการพัฒนาเด็กและเยาวชนในพื้นที่ 5 จังหวัดชายแดนใต้ ให้มีความรู้ความเข้าใจและมีทักษะการอยู่ร่วมกันในสังคมพหุวัฒนธรรม เกิดเป็นเครือข่ายของเด็กและเยาวชนที่เข้มแข็ง สามารถเป็นแกนนำ เพื่อสร้างสังคมพหุวัฒนธรรมที่เข้มแข็ง ซึ่งเป็นสภาวะแวดล้อมที่เอื้อต่อการเสริมสร้างสันติสุขในจังหวัดชายแดนภาคใต้ได้อย่างมีประสิทธิภาพ”นางสาวรัชดากล่าว
วันอังคารที่ 28 กุมภาพันธ์ 2566
28/02/2566
ครม. เห็นชอบก่อสร้าง โครงการพัฒนาระบบเคเบิ้ลใต้ทะเลไปยังบริเวณ อ.เกาะสมุย จ.สุราษฎร์ธานี วงเงินรวมทั้งสิ้น  11,230 ลบ.  เสริมความมั่นคงระบบไฟฟ้า อ.เกาะสมุย จ.สุราษฎร์ธานี
ครม. เห็นชอบก่อสร้าง โครงการพัฒนาระบบเคเบิ้ลใต้ทะเลไปยังบริเวณ อ.เกาะสมุย จ.สุราษฎร์ธานี วงเงินรวมทั้งสิ้น  11,230 ลบ.  เสริมความมั่นคงระบบไฟฟ้า อ.เกาะสมุย จ.สุราษฎร์ธานี และพื้นที่เกาะข้างเคียง
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี วันนี้ (28 กุมภาพันธ์ 2566) เห็นชอบให้การไฟฟ้าฝ่ายผลิตแห่งประเทศไทย (กฟผ.) ดำเนินการก่อสร้าง โครงการพัฒนาระบบเคเบิ้ลใต้ทะเลไปยังบริเวณ อ.เกาะสมุย จ.สุราษฎร์ธานี วงเงินรวมทั้งสิ้น 11,230 ล้านบาท เพื่อเพิ่มขีดความสามารถ ในการส่งพลังงานไฟฟ้าไป อ.เกาะสมุย จ.สุราษฎร์ธานี และพื้นที่เกาะข้างเคียง (เกาะเต่า และเกาะพะงัน) สนองตอบต่อความต้องการไฟฟ้าที่เพิ่มมากขึ้นและเสริมความมั่นคง ระบบไฟฟ้าในระยะยาว ซึ่งสอดคล้องกับแผนพัฒนากำลังผลิตไฟฟ้าของประเทศไทย พ.ศ. 2561 - 2580 ฉบับปรับปรุงครั้งที่ 1 ทั้งนี้ กฟผ. จะใช้เงินรายได้ (Internal Cash Flow) เป็นลำดับแรกไม่น้อยกว่าร้อยละ 25 และแหล่งเงินทุนอื่น ๆ ร้อยละ 75 ซึ่งหากมีความต้องการใช้เงินกู้จะพิจารณากู้เงินในประเทศเป็นลำดับแรก
โครงการ ฯ มีสาระสำคัญ ดังนี้
- ขอบเขตงานก่อสร้าง เช่น ก่อสร้างสายเคเบิ้ลใต้ทะเล 230 เควี (kV) ขนอม - เกาะสมุย จำนวน 2 วงจร รวมระยะทางประมาณ 52.5 กม. และติดตั้ง Fiber Optic - ขยายสถานีไฟฟ้าแรงสูง 230 เควี (kV) ขนอม พร้อมปรับปรุงอุปกรณ์ ที่เกี่ยวข้อง - ก่อสร้างสถานีไฟฟ้าแรงสูง 230/115 เควี (kV) เกาะสมุย (สถานีไฟฟ้าแรงสูงแห่งใหม่) พร้อมติดตั้งหม้อแปลงไฟฟ้าขนาด 230/115 เควี (kV) ขนาด 300 MVA จำนวน 2 ชุด จัดซื้อที่ดินเพื่อก่อสร้างสถานีไฟฟ้าแรงสูง 230/115 เควี (kV) เกาะสมุย (สถานีไฟฟ้าแรงสูงแห่งใหม่)
- ระยะเวลาดำเนินโครงการฯ : 7-8 ปี โดยมีกำหนดแล้วเสร็จประมาณ มิถุนายน 2572
-วงเงินลงทุน : รวมทั้งสิ้น 11,230 ล้านบาท ประกอบด้วย
(1) ค่าใช้จ่ายเพื่อซื้ออุปกรณ์จากต่างประเทศ 4,969.5 ล้านบาท
(2) ค่าใช้จ่ายเพื่อซื้ออุปกรณ์ในประเทศและการก่อสร้างอีก 6,260.5 ลบ.
- แหล่งเงินทุน : เงินรายได้ของ กฟผ. ร้อยละ 25 และแหล่งเงินทุนอื่น ๆ ร้อยละ 75
- ประโยชน์ : โครงการฯ จะเพิ่มขีดความสามารถของระบบไฟฟ้าในการรองรับความต้องการใช้ไฟฟ้าของ อ.เกาะสมุย จ.สุราษฎร์ธานี และพื้นที่เกาะข้างเคียง (เกาะเต่าและเกาะพะงัน) ซึ่งระบบเดิมรองรับได้ถึงปี 2574 เท่านั้น ทั้งยังช่วยเพิ่มความมั่นคงให้กับระบบไฟฟ้าลดการเกิดไฟฟ้าดับในพื้นที่ดังกล่าว
โฆษกประจำสำนักนายกรัฐมนตรี เผยว่า เนื่องจากความต้องการไฟฟ้าบนเกาะสมุยและเกาะข้างเคียง(เกาะพะงัน และเกาะเต่า) มีแนวโน้มเพิ่มขึ้นอย่างต่อเนื่อง โดยเป็นผลจากการขยายตัวของกิจกรรม ทางเศรษฐกิจและธุรกิจท่องเที่ยวของเกาะต่าง ๆ ในอนาคต ซึ่งการดำเนินโครงการ ฯ ต้องจัดทำรายงานศึกษาผลกระทบสิ่งแวดล้อมเบื้องต้น (Initial Environmental Examination :IEE) โดยมีการประเมินความคุ้มค่าทางเศรษฐกิจ โดยมีมูลค่าปัจจุบันสุทธิ (NPV) (ณ อัตราคิดลดเท่ากับร้อยละ 5.51 ) อยู่ที่ 10,130.7 ล้านบาท จะทำให้อัตราค่าไฟฟ้าขายส่งเพิ่มขึ้น 0.0025 บาทต่อหน่วย ตลอดอายุโครงการฯ โดยกระทรวงการคลัง ไม่มีความจำเป็นต้องค้ำประกันเงินกู้ เนื่องจาก กฟผ. เป็นรัฐวิสาหกิจ ที่มีศักยภาพและมีฐานะทางการเงินที่มั่นคง มีสัดส่วนความสามารถในการทำรายได้เทียบกับภาระหนี้ของกิจการ (Debt Service Coverage Ratio: DSCR) อยู่ในเกณฑ์ที่ดี
วันพุธที่ 1 มีนาคม 2566
รฟม. ให้การต้อนรับคณะผู้เข้ารับการอบรมและเจ้าหน้าที่หลักสูตร นักบริหารการป้องกันและปราบปรามยาเสพติดระดับต้น รุ่นที่ 15
ในโอกาสศึกษาดูงานด้านการบริหารจัดการนวัตกรรม และศูนย์ข้อมูลข่าวสารของ รฟม.
นายสาโรจน์ ต.สุวรรณ รองผู้ว่าการ (กลยุทธ์และแผน) การรถไฟฟ้าขนส่งมวลชนแห่งประเทศไทย (รฟม.) พร้อมด้วย นายถนอม รัตนเศรษฐ ผู้ช่วยผู้ว่าการ รฟม.กระทรวงคมนาคมได้ให้การต้อนรับ นายศิริสุข ยืนหาญ ผู้อำนวยการสถาบันพัฒนาบุคลากรด้านการป้องกันและปราบปรามยาเสพติด สำนักงานคณะกรรมการป้องกันและปราบปรามยาเสพติด (ป.ป.ส.) และคณะผู้เข้ารับการอบรมและเจ้าหน้าที่หลักสูตร นักบริหารการป้องกันและปราบปรามยาเสพติดระดับต้น (นบต.ปปส.) รุ่นที่ 15 จำนวน 54 คน เนื่องในโอกาสเข้าศึกษาดูงานด้านการบริหารจัดการนวัตกรรม และเยี่ยมชมศูนย์ข้อมูลข่าวสารของ รฟม.
ในโอกาสนี้ รฟม. ได้นำเสนอภาพรวมการดำเนินงานด้านการบริหารจัดการนวัตกรรม ตามแผนแม่บทการจัดการนวัตกรรม ปีงบประมาณ 2564 - 2570 ผ่านการขับเคลื่อนภารกิจสนับสนุนการให้บริการรถไฟฟ้าและระบบเชื่อมต่อด้วยเทคโนโลยีและนวัตกรรม มุ่งสู่การเป็นองค์กรด้านนวัตกรรมรถไฟฟ้าขนส่งมวลชน และสร้างวัฒนธรรมด้านนวัตกรรมภายในองค์กร ให้เกิดขึ้นอย่างเป็นรูปธรรม
จากนั้น รฟม. ยังได้นำเสนอข้อมูลภาพรวมการดำเนินงานของศูนย์ข้อมูลข่าวสารของ รฟม. ซึ่งมีแนวทางการปฏิบัติตามพระราชบัญญัติข้อมูลข่าวสารของราชการ พ.ศ. 2540 โดยยึดหลัก “เปิดเผยเป็นหลัก ปกปิดเป็นข้อยกเว้น” ตลอดจนการบริหารจัดการต่าง ๆ ในการให้บริการ เพื่ออำนวยความสะดวกให้แก่ประชาชน พร้อมกันนี้ รฟม. และคณะผู้เข้าศึกษาดูงาน ได้ร่วมสอบถามข้อมูลและแลกเปลี่ยนความคิดเห็นกันด้วยบรรยากาศอันดี ทั้งนี้ ประชาชนสามารถติดต่อศูนย์ข้อมูลข่าวสาร ได้ที่ ศูนย์ราชการสะดวก รฟม. อาคาร 1 ชั้น 1 เลขที่ 175 ถนนพระราม 9 แขวงห้วยขวาง เขตห้วยขวาง กรุงเทพมหานคร หรือเว็บไซต์ศูนย์ข้อมูล ข่าวสารอิเล็กทรอนิกส์ http://www.oic.go.th/infocenter6/603/ หรือช่องทางออนไลน์ที่ Line @mrtacontactcenter และ Call Center 0 2716 4044 ในวันและเวลาราชการ
“รฟม. ร่วมยกระดับเมืองด้วยโครงข่ายรถไฟฟ้าขนส่งมวลชนและนวัตกรรม เพื่ออนาคตที่ยั่งยืน”
วันจันทร์ที่ 27 กุมภาพันธ์ 2566
27/02/2566
PM: Thai economy is positively advancing with continued recovery of local and grassroots economy
PM: Thai economy is positively advancing with continued recovery of local and grassroots economy
February 24, 2023, at 1225hes, at the Government House, Prime Minister and Defense Minister Gen. Prayut Chan-o-cha stated about positive trend of the Thai economic situation. An increase of tourism activities has contributed to the recovery of local and grassroots economy, and the increase in GDP ratio of tourism sites, accommodations and food. Although Thailand saw a decrease in agricultural product prices, the decrease is not as serious as concerned, and relevant agencies are closely monitoring and addressing the situation. SMEs empowerment has also been undertaken to ensure their access to funding and continued development in line with the Government’s policy on economic restructuring.
The Prime Minister also emphasized the importance of revenue generation, and management and optimization of budget in line with the people’s need. People of all sectors, including low-income earners, must have equal access to public services and welfares. Nevertheless, implementation of any new measure needs to take into account possible impact and budget availability for genuine benefit of the country and people. The Prime Minister also stressed that national administration has been carried out based on related principles, regulations, and laws, which are all transparent, accountable, and just.
วันพฤหัสบดีที่ 23 กุมภาพันธ์ 2566
23/02/2566
ผู้ตรวจวีระกิตติ์ฯ ตรวจราชการภาคเหนือเยี่ยมชมวิสาหกิจชุมชนผู้ผลิตครกหิน พร้อมเยี่ยมชมสถานประกอบการที่ได้รับการรับรอง มอก.เอส
ผู้ตรวจวีระกิตติ์ฯ ตรวจราชการภาคเหนือเยี่ยมชมวิสาหกิจชุมชนผู้ผลิตครกหิน ที่ดำเนินกิจการสอดคล้องกับนโยบาย MIND ของกระทรวงอุตสาหกรรม พร้อมเยี่ยมชมสถานประกอบการที่ได้รับการรับรอง มอก.เอส
เมื่อวันอังคารที่ 21 กุมภาพันธ์ 2566 เวลา 9.00 น. นายวีระกิตติ์ รันทกิจธนวิชญ์ ผู้ตรวจราชการกระทรวงอุตสาหกรรม ได้ลงพื้นที่จังหวัดตาก เยี่ยมชมวิสาหกิจชุมชน ผู้ผลิตครกหิน (ร้านศิลาทิพย์) ตำบลไม้งาม อำเภอเมือง จังหวัดตาก ซึ่งได้ดำเนินกิจการที่มีความสอดคล้องกับนโยบาย MIND ของกระทรวงอุตสาหกรรม ทั้ง 4 มิติ มีการพัฒนากระบวนการผลิตโดยการใช้นวัตกรรมเซาะร่องมาใช้เพื่อไม่ให้สากหลุดจากตัวครก มีการออกแบบสไตล์ญี่ปุ่น มีการนำผลผลิตไปจำหน่ายต่อที่อ่างศิลาและต่างประเทศ เช่น ฮ่องกง และพม่า มีช่องทางการจำหน่ายทั้ง Offline และ Online มีการนำวัสดุในพื้นที่ตามธรรมชาติมาผลิตและแปรรูป ซึ่งเป็นวัสดุที่มีความเป็นเอกลักษณ์เฉพาะที่สามารถได้ในท้องถิ่น มีการรักษาคุณภาพอยู่เสมอ ผ่านการรับรองระบบคุณภาพมาตรฐาน มผช. และ GI มีการสร้างประโยชน์จากวัสดุให้ได้มากที่สุด นำหลัก Zero waste มาใช้ใหม่ให้เพิ่มมูลค่าเป็นผลิตภัณฑ์แกะสลักที่สวยงาม
เวลา 10.00 น. ผู้ตรวจวีระกิตติ์ฯ ได้ลงพื้นที่เยี่ยมชมการดำเนินกิจการของร้านเถียงนา Coffe and Bakery Farm อำเภอเมือง จังหวัดตาก โดยร้านเถียงนา Coffe and Bakery Farm ประกอบกิจการ ร้านกาแฟกึ่งร้านอาหาร บริการเครื่องดื่ม อาหารและอาหารว่าง ได้รับการรับรองมาตรฐานอุตสาหกรรม มอก.เอส (89-2562) การบริการร้านกาแฟ เมื่อปี 2565 ทั้งนี้ได้มีการส่งเสริมอาชีพและรายได้ให้แก่คนในชุมชนอีกด้วย
และในเวลา 14.30 น. ผู้ตรวจวีระกิตติ์ฯ ได้ตรวจราชการและการดำเนินงานของสำนักงานอุตสาหกรรมจังหวัดอุตรดิตถ์ ประจำปีงบประมาณ พ.ศ.2566 รอบที่ 1 ซึ่งมี นายบุญอุ้ม วงศ์บุตร อุตสาหกรรมจังหวัดอุตรดิตถ์และเจ้าหน้าที่เข้าร่วม โดย ผู้ตรวจวีระกิตติ์ฯ ได้ชี้แจงนโยบายและแผนการตรวจราชการ และเน้นย้ำให้เจ้าหน้าที่ทุกคนดำเนินงานตามนโยบาย MIND ของกระทรวงอุตสาหกรรม ทั้ง 4 มิติ ได้แก่ 1.ความสำเร็จของธุรกิจ 2.ชุมชน สังคม 3.สิ่งแวดล้อม และ 4.การกระจายรายได้ให้กับชุมชน ให้มีประสิทธิภาพและเกิดผลสัมฤทธิ์ให้เห็นเป็นรูปธรรม ตามแนวคิด "ใช้ หัว และ ใจ ปั้นอุตสาหกรรมคู่ชุมชน"
ทั้งนี้ ผู้ตรวจวีระกิตติ์ฯ ได้ขอบคุณและให้กำลังใจเจ้าหน้าที่ทุกท่านในการปฏิบัติงาน และได้มอบนโยบายและข้อเสนอแนะ อาทิ การประชาสัมพันธ์การแจ้งข้อมูลการประกอบกิจการโรงงานรายเดือน (รง.8) และรายปี (รง.9) ตามกฎหมาย ตามแบบ Single Form เน้นย้ำการเบิกจ่ายงบประมาณ ให้เป็นไปตามมาตรการเร่งรัดการเบิกจ่ายงบประมาณ ตามมติ ครม. ชื่นชมการส่งเสริมโรงงานให้ได้การรับรองอุตสาหกรรมสีเขียวที่เป็นไปตามเป้าหมายที่ 80% เน้นย้ำการตรวจกำกับดูแลสถานประกอบกิจการโรงงานให้ได้ 100% การขออนุญาตและการรายงานการจัดการของเสีย (สก.1,2,3) ให้เป็นไปตามที่กฎหมายกำหนด การดำเนินงานการประเมินคุณธรรมและความโปร่งใสในการดำเนินงานภาครัฐ (ITA) โดยให้มีคะแนนที่เพิ่มขึ้นจากปีที่ผ่านมา การดำเนินงานเกี่ยวกับโครงการต่างๆ ที่ได้รับงบประมาณให้เป็นไปตามเป้าหมายที่กำหนด
.
นอกจากนี้ ยังได้พบปะและรับฟังข้อคิดเห็น ข้อเสนอแนะ ในการพัฒนาอุตสาหกรรมและบูรณาการการทำงานในพื้นที่จากตัวแทนภาคเอกชนและหน่วยงานต่างๆ ที่อยู่ภายใต้กระทรวงอุตสาหกรรม อาทิ ประธานสภาอุตสาหกรรมจังหวัดอุตรดิตถ์ ประธานหอการค้าจังหวัดอุตรดิตถ์ และธนาคารพัฒนาวิสาหกิจขนาดกลางและขนาดย่อมแห่งประเทศไทย สาขาจังหวัดอุตรดิตถ์
วันพุธที่ 1 มีนาคม 2566
กระทรวงเกษตรฯ เข้าร่วมการประชุมคณะกรรมการบริษัท บริษัทอ้อยและน้ำตาลไทย จำกัด ครั้งที่ 2/2566
กระทรวงเกษตรฯ เข้าร่วมการประชุมคณะกรรมการบริษัท บริษัทอ้อยและน้ำตาลไทย จำกัด ครั้งที่ 2/2566
วันอังคารที่ 28 กุมภาพันธ์ 2566 เวลา 14.00 น. นายสุรเดช สมิเปรม รองปลัดกระทรวงเกษตรและสหกรณ์ เข้าร่วมการประชุมคณะกรรมการบริษัท บริษัทอ้อยและน้ำตาลไทย จำกัด ครั้งที่ 2/2566 ในฐานะกรรมการ (ผู้แทนกระทรวงเกษตรและสหกรณ์)
ณ ห้องประชุม บริษัทอ้อยและน้ำตาลไทย จำกัด อาคารพญาไทพลาซ่า ชั้น 32 เขตราชเทวี กรุงเทพมหานคร โดยมี นางวรวรรณ ชิตอรุณ ผู้อำนวยการสำนักงานเศรษฐกิจอุตสาหกรรม เป็นประธานการประชุมฯ
ที่ประชุมได้ร่วมกันพิจารณาในประเด็น 1) ขออนุมัติจ่ายเงินค่าสมาชิกรับข่าวและข้อมูลน้ำตาลทรายกับบริษัท Czarnikow Group Limited และ 2) ขอความเห็นชอบกำหนดวันประชุม วันปิดสมุดทะเบียนพักการโอนหุ้นและระเบียบวาระประชุมสามัญผู้ถือหุ้นประจำปี 2565 ครั้งที่ 40
วันพุธที่ 1 มีนาคม 2566
01/03/2566
จังหวัดพิษณุโลก ยก “โครงการหนึ่งตำบล หนึ่งหมู่บ้านยั่งยืน (Sustainable Village)” เป็นวาระสำคัญของจังหวัด พร้อมส่งเสริมหมู่บ้านที่มีความเข้มแข็งเป็นพี่เลี้ยงพัฒนาหมู่บ้านข้างเคียง
จังหวัดพิษณุโลก ยก “โครงการหนึ่งตำบล หนึ่งหมู่บ้านยั่งยืน (Sustainable Village)” เป็นวาระสำคัญของจังหวัด พร้อมส่งเสริมหมู่บ้านที่มีความเข้มแข็งเป็นพี่เลี้ยงพัฒนาหมู่บ้านข้างเคียงให้เข้มแข็งอย่างยั่งยืน
เมื่อวันที่ 28 ก.พ. 66 นายภูสิต สมจิตต์ ผู้ว่าราชการจังหวัดพิษณุโลก เปิดเผยว่า กระทรวงมหาดไทยได้น้อมนำพระดำริ “หมู่บ้านยั่งยืน” ของสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา สู่การขับเคลื่อน “โครงการหนึ่งตำบล หนึ่งหมู่บ้านยั่งยืน (Sustainable Village)” เพื่อเฉลิมพระเกียรติสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เนื่องในวาระทรงเจริญพระชนมายุครบ 3 รอบ 36 พรรษา ในวันที่ 8 มกราคม 2566 เพื่อส่งเสริมและสนับสนุนการพัฒนาคุณภาพชีวิตของประชาชนในหมู่บ้านให้มีความเป็นอยู่ที่ดีขึ้น ลดความเหลื่อมล้ำ พร้อมทั้งขับเคลื่อนเป้าหมายการพัฒนาอย่างยั่งยืน (Sustainable Development Goals: SDGs) ด้วยการน้อมนำหลักปรัชญาของเศรษฐกิจพอเพียงมาประยุกต์ใช้ ภายใต้เป้าหมายการสร้างความยั่งยืนในทุกมิติ ทั้งสังคม เศรษฐกิจและสิ่งแวดล้อม โดยมีคณะกรรมการหมู่บ้าน (กม.)/คณะกรรมการกลางของหมู่บ้านอาสาพัฒนา และป้องกันตนเอง (อพป./คณะกรรมการชุมชน เป็นกลไกหลักในการขับเคลื่อนร่วมกับ 7 ภาคีเครือข่าย ได้แก่ ภาครัฐ ภาคศาสนา ภาควิชาการ ภาคเอกชน ภาคประชาสังคม ภาคสื่อสารมวลชน และภาคประชาชน บูรณาการการทำงานร่วมกันเพื่อให้ "หมู่บ้านยั่งยืน" (Sustainable Village) เกิดผลเป็นรูปธรรม และสามารถทำให้พี่น้องประชาชนได้สร้างเศรษฐกิจจากฐานรากอย่างยังยืน
“เมื่อวานนี้ (27 ก.พ. 66) ในการประชุมคณะกรมการจังหวัด และหัวหน้าส่วนราชการจังหวัดพิษณุโลก ครั้งที่ 2/2566 ที่ห้องประชุมพระพุทธชินราช ศาลากลางจังหวัดพิษณุโลก ที่ประชุมได้มีมติเห็นชอบยกระดับนโยบายสำคัญและภารกิจสำคัญของกระทรวงมหาดไทย “โครงการหนึ่งตำบล หนึ่งหมู่บ้านยั่งยืน (Sustainable Village)” ให้เป็นวาระสำคัญของจังหวัดพิษณุโลก พร้อมทั้งมีมติให้ดำเนินการคัดเลือกหมู่บ้านที่มีความเข้มแข็ง ตำบลละ 1 หมู่บ้าน (หนึ่งตำบล หนึ่งหมู่บ้านเข้มแข็ง) รวม 92 หมู่บ้าน 1 ชุมชน เป็นแบบอย่างในการพัฒนาหมู่บ้าน เพื่อทำหน้าที่เป็นพี่เลี้ยง ให้คำปรึกษา ในการพัฒนาหมู่บ้านข้างเคียงและหมู่บ้านอื่น ๆ เพื่อให้ประชาชนที่เป็นสมาชิกในหมู่บ้านได้มีคุณภาพชีวิตที่ดีในทุกมิติ” ผวจ.พิษณุโลก กล่าวเน้นย้ำ
นายภูสิต สมจิตต์ ผู้ว่าราชการจังหวัดพิษณุโลก กล่าวเพิ่มเติมว่า จังหวัดพิษณุโลกได้กำหนดแนวทางการขับเคลื่อนโครงการหนึ่งตำบล หนึ่งหมู่บ้านยั่งยืน (Sustainable Village) โดยจะขยายผลอีก 864 หมู่บ้าน 62 ชุมชน ครอบคลุมทุกหมู่บ้าน รวม 1,048 หมู่บ้าน 64 ชุมชน ซึ่งจะได้มีการประเมินความสุขมวลรวมของหมู่บ้าน (Gross Village Happiness : GVH) และประเมินศักยภาพการพัฒนาหมู่บ้านตามตัวชี้วัด ก่อนการดำเนินการขับเคลื่อนพัฒนาหมู่บ้านยั่งยืนตามโครงการฯ เพื่อใช้ในการติดตามประเมินผล และคณะทำงานติดตามประเมินผลฯ จังหวัดพิษณุโลก จะใช้การประเมิน GVH และศักยภาพการพัฒนาหมู่บ้าน เป็นตัวชี้วัดในการติดตามประเมินผลระหว่างดำเนินการ และหลังการขับเคลื่อนพัฒนาหมู่บ้านด้วย
วันพฤหัสบดีที่ 23 กุมภาพันธ์ 2566
กรมทางหลวง ดำเนินโครงการก่อสร้างขยายทางหลวงหมายเลข 3056 สาย ตำบลบ้านหว้า - อำเภอภาชี จังหวัดพระนครศรีอยุธยา คาดว่าจะแล้วเสร็จปลายปี 2566 เพิ่มศักยภาพโครงข่ายคมนาคมสู่ภาคกลาง
.....
กรมทางหลวง (ทล.) กระทรวงคมนาคม โดยสำนักก่อสร้างทางที่ 1 ดำเนินโครงการก่อสร้างขยายทางหลวงหมายเลข 3056 สาย ตำบลบ้านหว้า - อำเภอภาชี ให้เป็น 4 ช่องจราจร ตลอดสาย โดยมีความคืบหน้าแล้วร้อยละ 90 ในพื้นที่จังหวัดพระนครศรีอยุธยา ตามนโยบายของ นายศักดิ์สยาม ชิดชอบ รัฐมนตรีว่าการกระทรวงคมนาคม ที่ต้องการพัฒนาด้านคมนาคมและระบบโลจิสติกส์ทางหลวงหมายเลข 3056 สาย ตำบลบ้านหว้า - อำเภอภาชี เป็นส่วนหนึ่งของทางหลวงแผ่นดินที่สำคัญที่กระจายโครงข่ายการคมนาคมสู่ภาคกลาง เนื่องจากเป็นทางหลวงขนาด 2 ช่องจราจร และมีบางช่วงได้ก่อสร้างเป็นทางขนาด 4 ช่องจราจร เสร็จเรียบร้อยแล้ว ดังนั้น เพื่อเป็นการป้องกันการจราจรติดขัดเนื่องจากปัญหาคอขวด รวมทั้งเป็นการเติมเต็มโครงข่ายทางหลวงให้เป็น 4 ช่องจราจรตลอดสาย กรมทางหลวงจึงได้ดำเนินการก่อสร้างขยายสายทางดังกล่าว ดังนี้
ตอนที่ 1 กม. ที่ 0+000 - 5+523 ขยายจาก 2 ช่องจราจร เป็น 6 ช่องจราจร (ไป - กลับ ข้างละ 3 ช่องจราจร)อยู่ระหว่างการก่อสร้าง คาดว่าจะแล้วเสร็จประมาณปลายปี 2566
ตอนที่ 2 กม. ที่ 15+132 - 22+882 ก่อสร้างแล้วเสร็จ ขยายจาก 2 ช่องจราจร เป็น 4 ช่องจราจร (ไป - กลับ ข้างละ 2 ช่องจราจร) รวมระยะทางตลอดสายประมาณ 12 กิโลเมตร วงเงินงบประมาณ 902.4880 ล้านบาท ลักษณะเป็นมาตรฐานทางชั้นพิเศษ มีผิวทาง และไหล่ทางเป็นคอนกรีต หนา 28 เซนติเมตร ช่องจราจรกว้างช่องละ 3.50 เมตร ไหล่ทางกว้าง 2.50 เมตร เกาะกลางเป็นแบบแบริเออร์คอนกรีต พร้อมติดตั้งไฟฟ้าแสงสว่างและอุปกรณ์อำนวยความปลอดภัย ซึ่งจะทำให้สายทางนี้มีขนาด 4 ช่องจราจรต่อเนื่องตลอดสายทางอย่างสมบูรณ์
ทั้งนี้ เมื่อโครงการก่อสร้างดังกล่าวแล้วเสร็จ จะเป็นเส้นทางที่สำคัญต่อเศรษฐกิจการค้า เป็นโครงการสร้างพื้นฐานสำคัญในการอำนวยความสะดวกให้ประชาชนในพื้นที่แหล่งผลิตสินค้า ทั้งภาคเกษตร อุตสาหกรรม และการขนส่งสินค้าได้รับความสะดวก ประหยัดเวลา และมีความปลอดภัยในชีวิตและทรัพย์สินมากยิ่งขึ้น ซึ่งเป็นนโยบายหลักของรัฐบาลและ ทล. ในการนำความเจริญมาสู่ทุกภูมิภาคและประเทศชาติต่อไป
ทล. ขอความร่วมมือผู้ใช้ทางปฏิบัติตาม “ชีวิตวิถีใหม่ ขับขี่อย่างปลอดภัย ไร้อุบัติเหตุ” ขับขี่ด้วยความระมัดระวังเพื่อความปลอดภัยของตัวท่านและผู้ร่วมทาง ประชาชนสามารถสอบถามเส้นทางการเดินทางได้ที่ สายด่วน ทล. โทร. 1586 (โทรฟรีทุกเครือข่ายตลอด 24 ชั่วโมง)
วันศุกร์ที่ 24 กุมภาพันธ์ 2566
24/02/2566
​โครงการบ้านล้านหลัง ระยะที่ 3 ให้สินเชื่อซื้อบ้านรายละไม่เกิน 1.5 ล้านบาท
วันศุกร์ที่ 24 กุมภาพันธ์ 2566
ต่อจากนี้ไป ขอเชิญรับฟังไทยคู่ฟ้า
รัฐบาลสนับสนุนให้ประชาชนมีที่อยู่อาศัยเป็นของตนเอง
จึงเห็นชอบโครงการสินเชื่อเพื่อที่อยู่อาศัยแห่งรัฐ หรือ โครงการบ้านล้านหลังระยะที่ 3
โดยเป็นการสนับสนุนสินเชื่อสูงสุดรายละ 1,500,000 บาท/หน่วย สำหรับประชาชนผู้มีรายได้น้อย
กลุ่มคนวัยทำงาน หรือกำลังเริ่มต้นสร้างครอบครัว
ให้สามารถมีที่อยู่อาศัยเป็นของตนเองได้ในราคาที่เหมาะสมกับศักยภาพ ระยะเวลากู้ยืมสูงสุดไม่เกิน 40 ปี
อัตราดอกเบี้ยคงที่ร้อยละ 3 ต่อปีในช่วง 5 ปีแรก ฟรีค่าธรรมเนียมประเมินราคาหลักประกัน สูงสุด 2,300
บาท และค่าจดทะเบียนนิติกรรมจำนองร้อยละ 1 ของวงเงินจำนอง ผู้สนใจยื่นคำขอสินเชื่อได้ตั้งแต่บัดนี้ – 30
ธ.ค.2568 ที่ ธอส. ทุกสาขาทั่วประเทศ
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันศุกร์ที่ 24 กุมภาพันธ์ 2566
พม. มุ่งพัฒนาคุณภาพชีวิตกลุ่มเป้าหมายภาคอีสาน  ตามกรอบแนวทางการตรวจราชการปี 2566
พม. มุ่งพัฒนาคุณภาพชีวิตกลุ่มเป้าหมายภาคอีสาน  ตามกรอบแนวทางการตรวจราชการปี 2566
เมื่อวันที่ 21 ก.พ. 66 นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานเปิดโครงการประชุมชี้แจงกรอบแนวทางการตรวจราชการตามแผนการตรวจราชการกระทรวง พม. ประจำปีงบประมาณ พ.ศ. 2566 ซึ่งจัดโดยกองตรวจราชการ สำนักงานปลัดกระทรวง พม. โดยมี นางสาวนงลักษณ์ ยะสูงเนิน ผู้อำนวยการสำนักงานส่งเสริมและสนับสนุนวิชาการ 5 กล่าวรายงาน อีกทั้งนายอนันต์ ดนตรี หัวหน้าผู้ตรวจราชการกระทรวง พม. พร้อมด้วย นายกันตพงศ์ รังษีสว่าง และนางอภิญญา ชมภูมาศ ผู้ตรวจราชการกระทรวง พม. บรรยายแนวทางการตรวจราชการตามแผนการตรวจประจำปีงบประมาณ พ.ศ. 2566 อีกทั้งมีหน่วยงานทีม One Home พม. 20 จังหวัดภาคตะวันออกเฉียงเหนือในเขตตรวจราชการที่ 10 - 14 รวม 149 คน เข้าร่วมประชุม ณ โรงแรมเดอะคอนวีเนี่ยน อำเภอเมือง จังหวัดขอนแก่น
นายอนุกูล กล่าวว่า การประชุมดังกล่าวจัดขึ้นระหว่างวันที่ 21-22 ก.พ. 66 เพื่อชี้แจงกรอบแนวทางการตรวจราชการที่บรรจุในแผนการตรวจราชการกระทรวง พม. ประจำปีงบประมาณ พ.ศ. 2566 เพื่อให้หน่วยงานทีม One Home พม.จังหวัด 20 จังหวัดภาคตะวันออกเฉียงเหนือในเขตตรวจราชการที่ 10 - 14 สามารถนำนโยบายจากส่วนกลางไปขับเคลื่อนการดำเนินงานในระดับพื้นที่ในการให้ความช่วยเหลือ คุ้มครองและพัฒนาคุณภาพชีวิตประชาชนและกลุ่มเป้าหมายได้อย่างมีประสิทธิภาพ อีกทั้งสามารถรายงานผลการดำเนินงานตามแบบตรวจติดตามการปฏิบัติงานตามแผนการตรวจราชการ พม. ปีงบประมาณ พ.ศ. 2566 ที่มุ่งเน้นผลสัมฤทธิ์ ของแต่ละโครงการในเชิงประจักษ์ได้
#ช่วย24ชั่วโมง
#พม24ชม
#ข่าวพม
วันพุธที่ 1 มีนาคม 2566
กรมการขนส่งทางราง ขอเชิญร่วมประกวดออกแบบมาสคอตและตราสัญลักษณ์ (MASCOT & LOGO CONTEST)
ชิงเงินรางวัลรวม 100,000 บาท ส่งผลงานได้ตั้งแต่วันนี้ ถึง 31 มีนาคม 2566
นายพิเชฐ คุณาธรรมรักษ์ อธิบดีกรมการขนส่งทางราง กระทรวงคมนาคม เปิดเผยว่า กรมการขนส่งทางราง (ขร.) ได้ดำเนินโครงการ ออกแบบ และพัฒนาระบบฐานข้อมูลผู้ประกอบการและการออกใบอนุญาตด้านการขนส่งทางรางผ่านระบบดิจิทัล (e - License R) เพื่อให้สอดคล้องนโยบายในการพัฒนาการขนส่งทางรางให้เป็นโครงข่ายการเดินทางและขนส่งหลักของประเทศ ซึ่งการพัฒนาดังกล่าว จะต้องมีการกำกับให้เป็นไปตามมาตรฐานที่กำหนดอย่างจริงจัง จึงได้มีการจัดทำร่างพระราชบัญญัติการขนส่งทางราง พ.ศ.... ขึ้นเพื่อให้ผู้ประกอบกิจการขนส่งทางรางต้องดำเนินการให้มีความเหมาะสม เป็นธรรมแก่ผู้ให้บริการและผู้ใช้บริการ โดย พ.ร.บ. ดังกล่าวนั้น กำหนดให้ผู้ประกอบกิจการขนส่งทางรางและผู้ประจำหน้าที่ด้านการขนส่งทางราง จำเป็นต้องได้รับใบอนุญาต เพื่อยกมาตรฐานการให้บริการด้านระบบราง ให้ประชาชนได้รับความสะดวก รวดเร็วและปลอดภัยในการเดินทาง
ดังนั้น เพื่อเป็นการส่งเสริมและยกระดับภาพลักษณ์การขนส่งทางรางให้มีมาตรฐาน โดยการกำหนดให้มีการออกใบอนุญาต ให้เป็นที่รู้จักในวงกว้างมากยิ่งขึ้น กรมการขนส่งทางรางจึงจัดกิจกรรมการประกวดออกแบบมาสคอตและตราสัญลักษณ์ (MASCOT & LOGO CONTEST) "การออกใบอนุญาตด้านการขนส่งทางรางผ่านระบบดิจิทัล (e - License R)" ภายใต้โครงการออกแบบ และพัฒนาระบบฐานข้อมูลผู้ประกอบการและการออกใบอนุญาตด้านการขนส่งทางรางผ่านระบบดิจิทัล (e - License R) ชิงเงินรางวัลรวม 100,000 บาท เปิดโอกาสให้ผู้สนใจ ทั้งนิสิต นักศึกษาและบุคคลทั่วไปไม่จำกัดอายุ สามารถร่วมส่งผลงานการออกแบบเข้าร่วมกิจกรรมได้ ตั้งแต่วันนี้ ถึง วันที่ 31 มีนาคม 2566 ทั้งนี้ สามารถออกแบบมาสคอตเป็นรูปทรงต่างๆ ที่สะท้อนถึง"การออกใบอนุญาตด้านการขนส่งทางรางผ่านระบบดิจิทัล (e - License R)" ได้อย่างสร้างสรรค์ การออกแบบ 1 ชิ้น จะต้องมีผลงานให้เห็น 4 ด้าน คือ ด้านหน้า ด้านหลัง ด้านซ้ายและด้านขวา ส่งเป็นไฟล์นามสกุล .jpg .png .pdf และ .psd หรือ .ai สามารถส่งผลงานได้ไม่จำกัดจำนวน
ผู้สนใจสามารถอ่านรายละเอียดและดาวน์โหลดใบสมัครได้ที่ www.drt.go.th หรือ www.facebook.com/DRT.OfficialFanpage และส่งใบสมัคร และผลงานได้ทาง e-mail : [emailprotected] สอบรายละเอียดเพิ่มเติมได้ที่กลุ่มประชาสัมพันธ์ ขร. โทร. 0 - 2164 - 2626 ต่อ 1501 - 1503 ในวันและเวลาราชการ
วันพฤหัสบดีที่ 23 กุมภาพันธ์ 2566
ความร่วมมือระหว่างไทย-ลาว ในการสร้างความเข้มแข็งและเสถียรภาพในภูมิภาค
​(23 ก.พ. 2566 เวลา 13.00 น.) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มอบหมายให้ พลเอก สนิธชนก สังขจันทร์ ปลัดกระทรวงกลาโหม ให้การต้อนรับ พลตรี พันแสง บุนพัน
รองหัวหน้ากรมใหญ่เสนาธิการกองทัพประชาชนลาว (เทียบเท่าผู้บัญชาการทหารบก) ณ ห้องพระบารมีปกเกล้า ในศาลาว่าการกลาโหม
โดยปลัดกระทรวงกลาโหมกล่าวต้อนรับรองหัวหน้ากรมใหญ่เสนาธิการกองทัพประชาชนลาว ในโอกาสเดินทางเยือนไทยในฐานะแขกของกองทับบก และยินดีที่จะได้ร่วมหารือเพื่อพัฒนาความร่วมมือระหว่างสองประเทศให้มีความก้าวหน้ามากยิ่งขึ้น สำหรับความสัมพันธ์อันดีของทั้งสองประเทศนั้นมีความร่วมมืออย่างใกล้ชิดในทุกมิติ อาทิ ความร่วมมือในกรอบทวิภาคีและพหุภาคี ความร่วมมือในการพัฒนาพื้นที่ชายแดน การเสริมสร้างเส้นทางคมนาคมเชื่อมโยงกับอนุภูมิภาคและภูมิภาค การแลกเปลี่ยนการเยือนระหว่างผู้นำรัฐบาล
ทั้งนี้ ในห้วง พ.ย. 2566 ไทยจะเป็นเจ้าภาพจัดการประชุมผู้บัญชาการทหารบก กลุ่มประเทศอาเซียน (ASEAN Chief of Armies Multilateral Meeting: ACAMM) ซึ่งนับเป็นโอกาสอันดีในการแลกเปลี่ยนวิสัยทัศน์และสานต่อความร่วมมือระหว่างมิตรประเทศทั้งในด้านความมั่นคง ด้านการพัฒนากำลังพล และด้านการช่วยเหลือประชาชน รวมทั้งเป็นการเสริมสร้างความเข้มแข็งและเสถียรภาพในภูมิภาค เพื่อความเจริญมั่นคงของอาเซียนด้วย
วันอังคารที่ 28 กุมภาพันธ์ 2566
​นราพัฒน์ ผนึกกำลังเกษตรกรและผู้ส่งออกทำ mou อมก๋อยโมเดล ซื้อทุเรียนหมอนพระร่วง ส่งออกสร้างชื่อเสียง เพิ่มรายได้ให้เกษตรกรสุโขทัย
​นราพัฒน์ ผนึกกำลังเกษตรกรและผู้ส่งออกทำ mou อมก๋อยโมเดล ซื้อทุเรียนหมอนพระร่วง ส่งออกสร้างชื่อเสียง เพิ่มรายได้ให้เกษตรกรสุโขทัย
เมื่อวันอาทิตย์ที่ 25 กุมภาพันธ์ 2566 นายนราพัฒน์ แก้วทอง ผู้ช่วยรัฐมนตรีว่าการกระทรวงเกษตรและสหกรณ์ เป็นประธานการทำ MOU อมก๋อยโมเดล ซื้อทุเรียนหมอนพระร่วง ระหว่างบริษัท กสิรุ่งเรือง จำกัด และกลุ่มแปลงใหญ่ 4 กลุ่มประกอบไปด้วย
1.กลุ่มแปลงใหญ่ทุเรียนบ้านตึก
2.กลุ่มแปลงใหญ่ทุเรียนบ้านนาต้นจั่น
3.กลุ่มแปลงใหญ่บ้านปากทรวง
4.กลุ่มแปลงใหญ่บ้านห้วยตม
รวมสมาชิก 300 คน พื้นที่ปลูกเกือบ 2,000ไร่ ผลผลิตประมาณ 3,000 ตัน มูลค่าราวๆ 300 ล้านบาท
โดยการทำ MOU นี้ได้รับการผลักดันร่วมกันระหว่างบริษัทและนายรวม ล้นเหลือ ฝ่ายการตลาดของกลุ่มแปลงใหญ่ทุเรียนตำบลบ้านตึก ซึ่งได้ไปร่วมกิจกรรมยกระดับคุณภาพทุเรียนลับแล จังหวัดอุตรดิตถ์ เมื่อปี 2565 โดยเป็นการจัดร่วมกันระหว่างกระทรวงเกษตรฯ และกลุ่มผู้ส่งออกทุเรียนในเครือกลุ่มบริษัท The LIS โดยมีนายนราพัฒน์ แก้วทอง เป็นประธานการจัดกิจกรรมและผู้ผลักดันการยกระดับคุณภาพผลผลิตของเกษตรกรร่วมกับผู้ประกอบการ ภายใต้คอนเซ็ปท์ Big brother
โดยนายรวม ล้นเหลือ ฝ่ายการตลาดกลุ่มแปลงใหญ่ที่ไปร่วมงานเล็งเห็นว่าควรขับเคลื่อนต่อยอดกับภาคเอกชนต่อ โดยการช่วยกันผลักดันสร้างศูนย์รับซื้อทุเรียนในพื้นที่ ต.บ้านตึก อ.ศรีสัชนาลัย จ.สุโขทัย จนมาสำเร็จและพร้อมที่จะรับซื้อได้ในปี 2566 ซึ่งเป็นการสร้างความเชื่อมั่นและโอกาสในการพิ่มมูลค่าและเพิ่มรายได้ให้เกษตรกรในพื้นที่อย่างยั่งยืนต่อไป
"ทุเรียนหมอนพระร่วง"เป็นทุเรียนพันธุ์หมอนทองที่มีอัตลักษณ์เฉพาะเนื่องจากปลูกในพื้นที่ภูเขาสภาพหินผุ มีแร่ธาตุอุดมสมบูรณ์ และมีปริมาณน้ำฝนไม่มากจึงทำให้เนื้อทุเรียนแห้ง ไม่แฉะ เนื้อหนา ละเอียด รสชาติหวานมัน เข้มข้น ปลูกมากในพื้นที่ ต.บ้านตึก อ.ศรีสัชนาลัย จ.สุโขทัย
โดยชื่อทุเรียนหมอนพระร่วงได้รับคัดเลือกจากการประกวดโดยประชาชนชาวสุโขทัยทั้งจังหวัด
ทั้งนี้ สุโขทัยมีพื้นที่ปลูกทุเรียนมากกว่า 20,000 ไร่ มีปลูกกันมากที่ศรีสัชนาลัย เป็นพืชเศรษฐกิจสร้างรายได้ให้จังหวัดสุโขทัย ปีละไม่ต่ำกว่า 500 ล้านบาท และมีประวัติการปลูกมานานตั้งแต่ปี พ.ศ. 2340 มีอัตลักษณ์เฉพาะ เนื่องจากปลูกในพื้นที่เขาสภาพดินผุ มีแร่ธาตุอุดมสมบูรณ์ ปริมาณน้ำฝนไม่มาก จึงทำให้ทุเรียนมีเนื้อแห้ง กรอบ ไม่แฉะ รสชาติเข้มข้น เนื้อทุเรียนมีสีเหลืองนวล เนื้อหนา ละเอียด เมล็ดลีบ ไม่หวานจัด เกษตรกรปลูกแบบธรรมชาติ ใช้สารเคมีค่อนข้างน้อย ทำให้มีความปลอดภัย
ในปัจจุบันหน่วยงานราชการได้เข้ามาส่งเสริมการผลิต ให้ได้คุณภาพมาตรฐานที่กรมวิชาการเกษตรกำหนด แต่ทุเรียนสุโขทัยยังไม่มีชื่อเรียกเฉพาะ จึงไม่เป็นที่รู้จักแพร่หลาย เพื่อเป็นการพัฒนาสินค้าทุเรียนให้เป็นที่รู้จักแพร่หลาย มีชื่อที่เป็นเอกลักษณ์เฉพาะถิ่น มีเรื่องราวแหล่งกำเนิดสินค้า (story) มีความแตกต่างจากสินค้าแหล่งอื่นๆ และเพื่อเพิ่มมูลค่าทางเศรษฐกิจ สร้างอาชีพและรายได้ให้แก่เกษตรกรชาวสวนทุเรียน
วันอังคารที่ 28 กุมภาพันธ์ 2566
สธ. จับมือภาคีเครือข่าย บูรณาการดูแลช่วยเหลือผู้สูงอายุแบบครบวงจร ครอบคลุมทุกมิติ
ปลัดกระทรวงสาธารณสุข เผยผลการดำเนินงานของกระทรวงสาธารณสุข ตามนโยบายสำคัญเร่งด่วนของรัฐบาลในการช่วยเหลือและบรรเทาความเดือดร้อนของประชาชน โดยบูรณาการร่วมกับภาคีเครือข่ายดูแลช่วยเหลือผู้สูงอายุแบบครบวงจร
ปลัดกระทรวงสาธารณสุข เผยผลการดำเนินงานของกระทรวงสาธารณสุข ตามนโยบายสำคัญเร่งด่วนของรัฐบาลในการช่วยเหลือและบรรเทาความเดือดร้อนของประชาชน โดยบูรณาการร่วมกับภาคีเครือข่ายดูแลช่วยเหลือผู้สูงอายุแบบครบวงจร ทั้งด้านสุขภาพ ความเป็นอยู่ การศึกษา รายได้ และบริการภาครัฐ เพื่อรองรับสังคมสูงวัยทุกมิติ
นายแพทย์โอภาส การย์กวินพงศ์ ปลัดกระทรวงสาธารณสุข เปิดเผยว่า จากข้อสั่งการของนายกรัฐมนตรีตามโครงการศึกษาดูงานติดตามการดำเนินงานตามนโยบายสำคัญเร่งด่วนของรัฐบาล เพื่อช่วยเหลือและบรรเทาความเดือดร้อนให้กับประชาชาชนด้านสุขภาพ กระทรวงสาธารณสุข ได้ร่วมมือกับหน่วยงานที่เกี่ยวข้อง อาทิ กระทรวงการพัฒนาสังคมและความมั่นคงของมนุษย์ กระทรวงมหาดไทย กระทรวงศึกษาธิการ กระทรวงดิจิทัลเพื่อเศรษฐกิจและสังคม กระทรวงแรงงาน กระทรวงการอุดมศึกษา วิทยาศาสตร์ วิจัยและนวัตกรรม จัดทีมบูรณาการให้ความช่วยเหลือและดูแลผู้สูงอายุแบบครบวงจร ครอบคลุมทุกมิติ ทั้งด้านสุขภาพ ความเป็นอยู่ การศึกษา รายได้ และบริการภาครัฐ
นอกจากนี้ ยังได้เดินหน้าพัฒนา 12 จังหวัดต้นแบบ “ครอบครัวมั่นคง สังคมสุขภาพดี” ได้แก่ จังหวัดพะเยา พิษณุโลก พิจิตร อ่างทอง เพชรบุรี ระยอง กาฬสินธุ์ สกลนคร บุรีรัมย์ อำนาจเจริญ สุราษฎร์ธานี และตรัง เพื่อเสริมสร้างและพัฒนาสุขภาวะระดับบุคคลและครอบครัวทุกกลุ่มวัย โดยใช้ฐานข้อมูลจากระบบบริหารจัดการข้อมูลการพัฒนาคนแบบชี้เป้า (Thai People Map and Analytics :TPMAP)ร่วมบูรณาการหน่วยงานระดับส่วนกลางผ่านกลไกคณะกรรมการ นำไปสู่หน่วยงานระดับภูมิภาค และโครงการขับเคลื่อนระบบการส่งเสริมสุขภาพดูแลผู้สูงอายุและผู้มีภาวะพึ่งพิงระยะยาวแบบบูรณาการ ผ่านกิจกรรมพัฒนาระบบการดูแลผู้สูงอายุระยะยาว (Long Term Care)และการดูแลผู้สูงอายุและผู้ป่วยระยะกลางในชุมชน (Intermediate Care in Community)
นอกจากนี้ ยังได้ขับเคลื่อนการพัฒนาศักยภาพบุคลากรผู้ดูแลผู้สูงอายุที่ป่วยระยะกลางและมีภาวะพึ่งพิงในชุมชน และผู้สูงอายุอายุในเรือนจำ ณ เรือนจำกลางคลองไผ่ จังหวัดนครราชสีมา โดยจัดอบรมเชิงปฏิบัติการพัฒนาศักยภาพและทักษะของผู้จัดการการดูแลผู้สูงอายุ (Care Manager)ในการดูแลสุขภาพผู้สูงอายุระยะยาวในเรือนจำ เพื่อรองรับสังคมสูงวัยในทุกมิติ และนำไปสู่การพัฒนาคุณภาพชีวิตผู้สูงอายุอย่างเป็นรูปธรรม
*****************************************28 กุมภาพันธ์2566